የኢሬቻ በዓል በሰላምና ያለ ምንም የፀጥታ ሥጋት እንዲከበር ወጣቱ አስተዋጽኦ እንዲያደርግ ጥሪ ቀረበ
በሔለን ተስፋዬየኢሬቻ በዓል በሰላምና ያለ ምንም የፀጥታ ሥጋት እንዲከበር ወጣቱ አስተዋጽኦ እንዲያደርግ፣ የአዲስ አበባ ከተማ አስተዳደርና የአዲስ አበባ ኦሮሞ ወጣቶች ማኅበር ጥሪ አቀረቡ፡፡ ማክሰኞ መስከረም 19 ቀን 2013 ዓ.ም. የአዲስ አበባ ከተማ አስተዳደር ባዘጋጀው የውይይት መድረክ ላይ ከሁሉም ክፍላተ ከተሞች ከተውጣጡ ወጣቶች ጋር፣ ዘንድሮ ለሚከበረው ‹‹ሆራ አርሰዲ›› ኢሬቻ በዓልን በተመለከተ ውይይት ተደርጓል፡፡የኢሬቻ በዓል የምሥጋና፣ ከዘመን ወደ ዘመን፣ እንዲሁም ከክረምት ወደ ፀደይ መሸጋገርና የዕርቅ መሆኑን ወጣቱ አውቆ ሊጠብቅ እንደሚገባ፣ የአዲስ አበባ ከተማ አስተዳደር ምክትል ከንቲባ ወ/ሮ አዳነች አቤቤ ተናግረዋል፡፡ በመድረኩም ስለበዓሉ ይዘት፣ ባህል፣ ፍልስፍና፣ ተፈጥሮና ታሪካዊ ዳራ ጥናት ቀርቧል፡፡ የኢሬቻ ፍልስፍና፣ እሴቶችና አስተምህሮ ከአገር ግንባታ አንፃር ምን እንደሚመስል የጥናቱ ዝርዝር ያሳያል፡፡ በጥናቱ እንደተገለጸው ኢሬቻ ሰላም በመሆኑ ሰው ከሰው ጋር፣ ሰው ከራሱ ጋር፣ ሰው ከተፈጥሮ ጋር፣ ሰው ከፈጣሪ ጋር ሰላም ሊኖረው ይገባል፡፡ ኢሬቻ ለፍልስፍና የቀረበ መሆኑንና ከችግሮች፣ ከውጣ ውረዶችና ከፈተናዎች ባሻገር ተስፋና የተሻለ ዘመን እንዲመጣ ማሰብ የሚለውን ትልቁ ሥፍራ ይይዛል ተብሏል፡፡ ኢሬቻ በፅናት፣ በተስፋ፣ በጋራ በመቻቻልና በወንድማማችነት መንፈስ መቆምን እንደሚያስተምር በጥናቱ በዝርዝር ተገልጿል፡፡ የከተማ አስተዳደሩ ምክትል ከንቲባ ወ/ሮ አዳነች በበኩላቸው የኢሬቻ በዓል የኦሮሞ ሕዝብ ብቻ ሳይሆን፣ ከሁሉም ብሔር ብሔረሰቦች ጋር በመቻቻልና በመረዳዳት እንዲኖር የራሱን አስተዋጽኦ የሚያደርግ ነው ብለዋል፡፡ ዓለምን እያመሳት ያለው የሰላምና የፍቅር ዕጦት መሆኑን ያስረዱት ምክትል ከንቲባዋ፣ ‹‹ሆራ አርሰዲ›› ኢሬቻ ደግሞ ይኼን ይመልሳል ብለዋል፡፡ የአዲስ አበባ ኦሮሞ ወጣቶች ማኅበር ፕሬዚዳንት ወጣት ባጫ ጅሬኛ፣ ኢሬቻ በዓል ላይ የተለያዩ ችግሮች እንዳይከሰቱ ወጣቶች ተገቢውን ትብብርና ጥንቃቄ ሊያደርጉ ይገባል ብሏል፡፡ ‹‹ሆራ አርሰዲ›› ኢሬቻ በ5,000 የበዓሉ ታዳሚዎች ይከበራል የተባለ ሲሆን፣ ከፀጥታ አካላት ጋር በመተባበር ከወረዳ እስከ ክፍለ ከተማ የፀጥታ ሥጋት እንዳይኖር እየተሠራ መሆኑን ፕሬዚዳንቱ ተናግሯል፡፡ በተለያዩ ቦታዎች አባ ገዳዎች በመረቁት ቦታዎች ላይ ቀሪው ኅብረተሰብ እንዲያከብር የተሠራ ሲሆን፣ ኅብረተሰቡ ተገቢውን ትብብር እንዲያደርግ ወጣት ባጫ ጥሪ አቅርቧል፡፡ የማኅበሩ ፕሬዚዳንት፣ የአማራ ወጣቶች ማኅበር፣ የደቡብ ወጣቶች ማኅበር፣ የትግራይ ወጣቶች ማኅበርን ጨምሮ በጋራ በየክፍለ ከተማው ውይይት መደረጉንና ኢሬቻ የሁሉም ማሳያ መሆኑን ጠቁሟል፡፡ በአዲስ አበባ የሚከበረው ‹‹ሆራ አርሰዲ›› ኢሬቻ በዓል ተሳታፊዎች 5,000 መሆናቸውን፣ በቁጥር አነስተኛ የሆኑ ‹‹ፎሌዎች›› ብቻ እንደሚኖሩ ታውቋል፡፡ ‹‹ፎሌ›› በኢሬቻ በዓል በአባ ገዳዎች ፊት ሆነው ደኅንነትንና የፀጥታው ሁኔታ የሚያረጋግጡ ወጣቶች ሲሆኑ፣ በዘንድሮ ክብረ በዓል ላይም አነስተኛ ቁጥር ያላቸው ፎሌዎች እንደሚኖሩ የማኅበሩ ፕሬዚዳንት አስታውቋል፡፡ በ2012 ዓ.ም. የተከበረው የ‹‹ሆራ ኤርሰዲ›› ኢሬቻ በዓል 20,000 የሚሆኑ ‹‹ፎሌዎች›› በፀጥታ ረገድ ከፍተኛ አስተዋጽኦ ያደረጉ መሆኑን፣ በዘንድሮ በኮቪድ 19 ወረርሽኝ ምክንያት አነስተኛ ቁጥር ያለውን ተሳታፊ ግምት ውስጥ ያስገባ ‹‹ፎሌዎች›› እንደሚኖሩ ተጠቁሟል፡፡ የ2013 ዓ.ም. የ‹‹ሆራ ኤርሰዲ›› ኢሬቻ በዓል መስከረም 23 ቀን 2013 ዓ.ም. በአዲስ አበባ የሚከበር ሲሆን፣ በማግስቱ መስከረም 24 ቀን በቢሾፍቱ ከተማ ሆራ አርሰዲ ሐይቅ ይከበራል፡፡ 